钦定古今图书集成/方舆汇编/职方典/第1130卷 > 汉阳府古迹考一 府志
## 钦定古今图书集成/方舆汇编/职方典/第1130卷 > 汉阳府古迹考一 府志

本府。〈汉阳县附郭。〉

沌阳废县　在郡治西六十里临嶂山上。《水经》云：“晋永嘉六年，陶侃为荆州刺史，镇沌阳。” 《元和郡志》云：“沌阳城即临嶂城也。宋咸宁七年，德安府迁治于此，筑城守之，故又以临嶂为城头山，尚存城基。” 今按：临嶂在汉为江夏安陆治所。晋陶侃初镇沌口，次徙临嶂。以理推之，临嶂、沌阳，自是两地，《水经注》亦未尝合而为一也。山南曰《阳，汉阳》应在大别之南，水北曰“阳，沌阳” 应在沌水之北，故断以槠山之诸葛城为沌阳故城所在也。

汉津废县　隋置无考

沙羡废县　在汉口后。《水经注》谓黄祖所守，吴遣董袭、凌统攻而禽之，祢衡亦遇害于此。按《汉书》，沙羡属江夏郡，江南亦有此城，故《水经》又曰：对岸则入沔津，故城以夏口为名。亦沙羡县。治滠阳废县　，在县治北四十里。按《朱伺传》，“张昌败走滠上，伺攻灭之，求别立县，因割安陆东界为滠阳县。” 今属黄陂。

江夏古城　在大别山上。《水经注》曰：“翼际山上有吴江夏太守陆涣所治城，盖取二水之名。” 《地理志》曰：“夏水过郡入江夏也。” 旧《志》：安陆，汉高帝六年置，吴乃徙此。城中有晋征南将军荆州刺史胡奋碑。又有平南将军王世将刻石，记征杜曾事。有刘琦墓及庙。

梁废城　在大别山下。《方舆记》曰：“梁武帝筑城于此。” 按《南史》，“武帝自襄阳趋建业，邓元起屯大军于夏口，筑汉口城以守鲁山。” 今大别山横顶城是也。

萧公废城　在郡城北五里许。《图经》曰：梁武帝初起兵，尝筑此城于汉口，时未即位，故人以萧公呼之。

郤月废城　《赵志》云：在郡城北七里。《水经注》谓沔左有郤月城，亦曰偃月垒。载监军筑故曲陵县。《寰宇记》曰：“城与梁城相对，其形似月。” 今无考。马骑废城　，《赵志》在郤月城西二里，基周五里，未详何代所筑。长棚冈即其旧基，今无考。汉阴城　，在汉阴山下，因名。未详所始，遗址尚存。

诸葛城　在县西五十里槠山下，下临沌水。牧马废监　。《赵志》：“在县治西南十五里。宋乾道四年，鄂州驻札亲军都统制赵道奏允于汉阳军择地修立。元至元初，裁革。”

铁钱废监　在大别山下，地名“静江营。” 宋绍兴二年，知军皇甫焕奉命鼓铸，岁办钱十万贯。元时裁革。

凤栖废驿　在县境，今废。

独山废驿　、义川废驿　、临川废驿　俱在县治北原。

石榴花塔　在县治西一里。宋孝妇杀鸡奉姑，姑食而死。姑女以妇毒姑，诉于官，诬服论死。临刑摘榴花一枝，祝曰：“若枉妾命，花当复生。” 其后花果生。时人哀之，立塔于侧，以彰其事。今不知。

所在矣

锁穴　在大别山阴。《通志》曰：“吴孙权征黄祖，祖横两艨艟，挟守汉口，以栟榈大绁系石为钉。又晋伐吴，吴人于险要处，皆以铁锁横截之。” 今山阴二处石穴俱存。

赤壁　。《荆州记》：“在临嶂山南峰，谓之乌林峰，亦谓之赤壁，吴周瑜破曹处。” 《汉阳图经》云：“赤壁又名乌林，在汊川县西八十里。” 今按《赵志》云：“《水经》述江水源流，江水左迳乌林南。” 郦道元注曰：“左迳赤壁北。” 则赤壁、乌林相距二百里，非一地一名也。况操舟自江陵顺下，周瑜自江州逆上，两军相遇赤壁，则赤壁当临大江，临嶂汉川，皆偏僻，非大战之地。况巨舰千艘，非一河可容，地多洲渚，腾骧安施，《赤壁》宁足信耶？又以周陂旧称“乌林乡” ，为操走乌林之证，不知操先败赤壁，后走乌林，则乌林又在赤壁之西矣。今称为“乌林” 者，在赤壁之东，虽或包赤壁而称之，然不逾二十里而止，一驰突已过矣，宁俟奔北而后走耶？其非操鏖战之所，愈较然矣。然自昔江汉间言《赤壁》者三，惟江夏之说，颇合载籍，虽东坡二赋，亦一时江上感怀之作。今《汉川赤壁》，即旧载所云“一在汉水之侧，竟陵之东” 者是也。

梅岩　凤栖山南石壁上有“梅岩” 二字，相传元时安南国王陈益稷寓此，号梅岩叟。按：梅岩之名旧矣，《前志》不能详其迹，但云在凤栖山南。万历末，萧方伯于城西北陬买得王太常故宅，始于山间峭壁上洗视宛然，见二字如斗大，旁有题识，不能复考，乃重加修饰，于岩下为池，池上为小阁，复道而上，曰吸江亭。大江洲渚，城郭之盛，一览而极。亭东南架岩而出，侧为曲房，曰“天吹” ，绮窗凌虚，梅槐远映，神仙之宅也。岩前有别业，老桂婆娑于道。其南曰览辉堂，其北曰先春楼，密砌幽篁，与山争胜。最西夹巷而下，曰九莲池，池中金鲤，大者八九寸。池上筑“退密斋” ，士大夫游江汉者，黄鹤、晴川而外，以萧氏园林为首。王章甫“水明楼” 及《葵园》次之，李大参园亭又次之。及崇祯间，劫火一变，而楼台花草荡为馀灰矣。然梅岩之迹尚如故也。

圯桥　在朝宗门外江深处。天旱水涸则见，见则饥馑。世传子房进履于此，门额上旧有像，今废。

沧浪水　，刘澄之《山水记》云：“在沔口，即屈原逢渔父处。” 或又以在均州，未知孰是。

禹柏　相传在大别山下，禹手所植，其根达于柏泉，今无考。苏文忠公有诗，见《艺文》。

“白云楼　” 即郡治前门楼，游宦者公馀登眺，每寓思亲之意。

凤栖楼　在郡治后。唐时建，宋知军刘辟疆“记。” 久废。

春风楼　在县治西一百六十步，旧名熙春楼。宋庆元元年，知军胡介常于楼下设酒，与民同乐。淳祐三年，徐安民来守汉阳，更名“春风楼。” 元陈益稷又改名“拱北。” 元末兵燹无存。

五美楼　在郡治后。明洪武中，句容凌辂为守，建楼郡堂后，题曰“五美。” 郡庠教授胡士安记于石。今废。

水明楼　在凤山门内。郡人王同知修建。一曰“望卓楼” ，所以居李卓吾也。袁公安兄弟至汉阳，即寓焉。兵废不存。

太白楼　在郡之北十里。相传太白吟眺处，后人因以为名。元末废于兵。

仁风台　旧名寥廓台，取《天台赋》“太虚寥廓” 之义，在秋兴亭东。宋宣和中，知军事蔡纯臣重缮，更其名曰仁风，久废。

伯牙台　：在大别山尾。

三峰台　在汉南山

秋兴亭　在凤栖山巅。唐至德中，刺史贾载建，中书舍人贾至记。瞰江流，对大别，景物独胜。宋元祐初，知军吴处厚新之。手书杜甫《秋兴》八章，次书唐宋名贤题咏，刻于石。永乐丙申，为雷所碎。景泰中，重修，今废。

勿喜亭　在理刑署内。明万历癸未，推官叶修立。

双松亭　在秋兴亭东。唐李白将游衡岳，过汉阳，于此留别族弟浮屠法浩。

汉广亭　在县治西。宋时郡僚莅事之所，久废。涌月亭　在城隍庙后，宋黄清老建，巨石上有“涌月” 二字。万历中，因修里城，石碎。

“楚波” 亭　在禹功矶上，大禹庙侧。

月树亭　在大别山上。明万历末，中丞秦耀建，推官刘熙改曰“宛在亭。”

烟波亭　在郡治东北三十里烟波湾，今废。三山阁　在郡治北，远对三峰，故名。今废。晴川阁　在郡东北大别山头。明知府范之箴建。隆庆六年重建。万历元年知府程金讫其役。四十年壬子，郡守马御丙以“汉阳关锁，非仅游览之概” ，慨议修之。

《竹斋　》唐尚书郎张谓出使夏口，过汉阳，与其弟沔州判官张谨题咏于此。元末兵燹，不存汉川县。

《郧城　盟会图》曰：“郧子国在安州，楚灭之，以封斗辛。有郧水、郧城、郧公庙。”

锺离古城　，《路史》谓楚地，宜咎之所城，在汉阳军。《秦志》谓在县东五里，即今五里墩。《左传》昭公四年，“楚沈尹射奔命于夏汭箴尹宜咎城锺离” ，即此。赵雪航谓“濠州锺离郡，战国时为吴楚之邑，恐非此地。” 然此与濠之锺离，自是两地。《路史》